Foussgängeriwwergang

E **Foussgängeriwwergang, Foussgängerpassage** oder **Foussgängersträifen**, ëmgangssproochlech **Zeebrasträifen**, ass en Deel vun der ëffentlecher Strooss, op deem d'Foussgänger sécher vun enger op déi aner Stroossesäit goe kënnen. E gouf entwéckelt fir datt d'Benotzer gruppéiert, op enger Plaz déi vun den Automobiliste gutt ze gesinn ass, an a Sécherheet virum Autostrafick iwwer d'Strooss goe kënnen.

Foussgängersträife sinn dacks op Kräizungen amenagéiert, se kënnen awer och op anere Plazen ugeluecht ginn, wou et geféierlech ka sinn, fir iwwer d'Strooss ze goen. Se ginn deemno dacks bei Schoulen oder op Plazen amenagéiert, wou gemenkerhand Kanner ënnerwee sinn.

D'Foussgängerpassagë gi mat enger Markéierung um Buedem an dacks zousätzlech mat Verkéiersschëlter gezeechent. De Marquage um Buedem besteet prinzipiell aus breede Strécher, déi parallel zum Trëttoir op d'Strooss gemoolt ginn; d'Markéierung kann awer vu Land zu Land änneren.

Op Stroosse mat méi Trafick ginn dacks och nach Verkéiersluuchten opgestallt, déi jee no Situatioun, vum Foussgänger mat engem Knäppchen aktivéiert musse ginn, fir datt e „gréng“ kritt a sécher iwwer d'Strooss ka goen.

## Situatioun zu Lëtzebuerg
Dem Lëtzebuerger Code de la route no, muss de Foussgängersträife mat enger Buedemmarkéierung an – wa keng Verkéiersluuchte beim Passage stinn – obligatoresch och mam Schëld E,11a gezeechent sinn. Wann d'Situatioun et néideg mécht a fir eng besser Visibilitéit ze garantéieren, kann am Virfeld och nach d'Schëld A,11a opgestallt ginn.

Op der Strooss gi Strécher parallel zu der Achs vun der Strooss opgedroen; d'Dimensioune vun de Strécher sinn net am Code de la route definéiert a kënnen deemno op de Gemengen- oder Staatsstroossen oder jee nodeem wéivill Foussgängertrafick ass, variéieren. Se sollen awer op jidder Fall op d'mannst 3 m. laang sinn. D'Breet vun de Strécher ass gemenkerhand 0,50 m. gradewéi de Sputt tëscht zwéi Strécher.

D'Strécher fir den Zeebrasträifen ze markéiere si wäiss; wann et sech ëm e provisoresche Passage handelt (z.&nbsp;B. am Kader vun engem Schantjen), si se giel.

### Iwwergank fir Foussgänger a Vëlosfuerer
Als Variant vum klassesche Foussgängersträife gëtt et och e kombinéierten Iwwergank fir Foussgänger a Vëlosfuerer, wou direkt nieft dem Foussgängeriwwergang ee fir Cyclisten ass. De kombinéierte Passage gëtt mam Schëld E, 11b (an eventuell zousätzlech mam Schëld A, 11b) gezeechent.
Luxembourg road sign A,11a.svg|Schëld A, 11a
Luxembourg road sign E,11a.svg|Schëld E, 11a
Luxembourg, road marking (110j passage pour piétons - vue automobiliste).jpg|Zeebrasträifen, aus der Siicht vum Automobilist
Luxembourg road sign A,11b.svg|Schëld A, 11b
Luxembourg_road_sign_E,11b.svg|Schëld E, 11b
Luxembourg, road marking (110l passages pour piétons et cyclistes).jpg|Iwwergank fir Foussgänger a Vëlosfuerer


### Prioritéit
Beim einfache Foussgängersträife gradewéi beim kombinéierten Iwwergang fir Foussgänger a Cyclisten, wann de Verkéier net mat Luuchte gereegelt gëtt, mussen d'Chauffeure stallhale wann e Foussgänger oder e Cyclist wëlles huet oder am Gaang ass iwwer d'Strooss ze goen oder ze fueren.

## Kuckt och
* Foussgängerfuert

## Um Spaweck